钦定古今图书集成/明伦汇编/闺媛典/第043卷 > 皇清 > 《愿代夫死疏》明·张氏
## 钦定古今图书集成/明伦汇编/闺媛典/第043卷 > 皇清 > 《愿代夫死疏》明·张氏

罪。臣杨继盛妻张氏谨奏：“臣夫杨继盛，前谏阻马市，
预发仇鸾逆谋，蒙恩仅从薄谪，旋因鸾败，首赐湔洗，
一岁四迁，历躐原职。臣夫拜命之后，衔恩感泣，私图
报效，或中夜起坐，或对食忘餐，臣所亲见。不意误闻
市井之谈，尚狃书生之习，遂发狂论，致干宸怒。复荷
高厚之恩，不即加诛，俾从吏议。臣夫自受杖入狱，死
而复苏者数次。剜去臀肉，断落腿觔，脓迸血流，约五
六十碗。衣被沾污，日夜笼匣，备极苦楚。且年荒家贫，
食不能给。臣纺绩织履，供给𫗴橐，已经三载。刑部两
次奏请，俱蒙特允监候。臣夫再蹈于死，而陛下累置
之生。臣之感佩，惟有焚香祷祝，万寿无疆”而已。顷闻
廷臣会议，适与张经一案同时启奏，“题奉钦依，依律
处决。臣夫虽复捐脰市曹，自足瞑目地下。臣仰惟陛
下方颐养冲和，保合元气，昆虫艸木，皆欲得所，况人
命重于昆虫。臣夫中怀忠戆，岂惜一回宸顾，下照覆
盆。倘鉴臣蝼蚁之私，少从末减，不胜大幸。若以罪在
不赦，愿将臣斩首都市，以代夫罪。臣夫虽远御魑魅，
亲执干矛，必能效命”疆场，以报国恩。臣于九泉，亦衔
结无既矣。臣无任激切祈恳，惶悚待命之至。